3. การประกอบธุรกิจของแต่ละสายผลิตภัณฑ์

1.  ลักษณะผลิตภัณฑ์

บริษัทฯ ประกอบธุรกิจประเภทต่างๆ ดังต่อไปนี้

  3.1.1 การประกันอัคคีภัย
  เป็นการให้ความคุ้มครองต่อความเสียหายของทรัพย์สินที่เกิดจากไฟไหม้ ฟ้าผ่า
  และค่าเสียหายจากความพยายามในการดับไฟ ป้องกันไฟลุกลาม ฯลฯ

  3.1.2 การประกันภัยรถยนต์ เป็นการให้ความคุ้มครองต่อความเสียหายอันเกิดจากการใช้รถยนต์
  อันได้แก่ความเสียหายต่อตัวรถยนต์ของผู้เอาประกัน และความเสียหายต่อทรัพย์สิน
  และชีวิตของบุคคลภายนอกหรือผู้โดยสาร ฯลฯ

  3.1.3 การประกันภัยทางทะเลและขนส่ง
  เป็นการให้ความคุ้มครองต่อความสูญเสียและความเสียหายต่อตัวเรือและสินค้าบนเรือที่เกิดจากภัยทางทะเล
  ทั้งนี้ได้ขยายการประกันภัยถึงตัวเครื่องบินและสินค้าบนเครื่องบิน
  และยังขยายการประกันภัยรวมถึงการขนส่งสินค้าทางบกด้วยแล้ว

4.  การประกันภัยเบ็ดเตล็ด คือการประกันภัยชนิดอื่น ๆ นอกเหนือจากการประกันอัคคีภัย
    ภัยรถยนต์ ภัยทางทะเล และขนส่ง

5.  การรับประกันภัยต่อ คือการร่วมรับเสี่ยงภัยจากบริษัทประกันภัยอื่น ๆ

  ปัจจัยสำคัญที่มีผลกระทบต่อโอกาส (Opportunity) และข้อจำกัด (Threat)
  ในธุรกิจประกันภัย

ในขณะนี้ ก็คือการเปิดเสรีธุรกิจประกันภัย ซึ่งจะเปิดโอกาสให้ผู้ที่มีวิสัยทัศน์ ความรู้ ความสามารถ
ประสบการณ์ ความสามารถในการปรับตัว
และความแข็งแกร่งทางการเงินสามารถมองเห็นถึงโอกาส หรือช่องทางใหม่ๆในการทำธุรกิจ
แต่การเปิดเสรีจะนำมาซึ่งการแข่งขัน ที่จะรุนแรงขึ้นทุกขณะ จะกลายเป็นข้อจำกัด (Threat)
สำหรับผู้ที่ขาดความรู้ ความสามารถ และไม่อาจที่จะปรับตัวให้เข้ากับโลกสมัยใหม่

3.2 การตลาดและภาวะการแข่งขัน

ในเรื่องของนโยบายของบริษัทฯ และลักษณะการตลาดของบริการที่สำคัญ เช่น กลยุทธ์การตลาด
ลักษณะลูกค้า และช่องทางการจำหน่าย มีลักษณะดังต่อไปนี้

3.2.1 กลยุทธ์การตลาด

ในส่วนของกลยุทธ์การตลาดนั้นบริษัทฯ พยายามขยายงานไปในธุรกิจที่มิใช่รถยนต์

(non- motor) นอกจากนี้ยังพยายามรับประกันภัยรถยนต์ในประเภทที่มีความเสี่ยงไม่สูงนัก เช่น
การรับประกันภัยรถยนต์ภาคบังคับ โดยให้ความสำคัญกับคุณภาพมากกว่าปริมาณ
และออกผลิตภัณฑ์ใหม่ที่ตอบสนองความต้องการของลูกค้า

นอกจากนี้บริษัทฯ ยังพยายามที่จะยกระดับการให้บริการแก่ลูกค้า โดยการนำเอาเทคโนโลยีมาใช้
ไม่ว่าจะเป็นการออกกรมธรรม์และการให้บริการในเรื่องสินไหมรถยนต์
เพื่อให้ผู้เอาประกันได้รับความสะดวก รวดเร็วขึ้น

3.2.2 ลักษณะของลูกค้ารวมถึงกลุ่มลูกค้าเป้าหมาย

บมจ. นำสินประกันภัย ให้บริการแก่ลูกค้าเป้าหมาย 3 กลุ่ม คือ

(1) กลุ่มลูกค้าผู้เอาประกันทั่วไป

ในส่วนนี้จะรวมลูกค้าเก่า และลูกค้ารายใหม่ที่ต้องการจะได้รับบริการที่รวดเร็ว
และได้รับการชดใช้ค่าสินไหมทดแทนในอัตราที่เป็นธรรม

(2) กลุ่มลูกค้าประเภทนิติบุคคล

กลุ่มลูกค้าประเภทนิติบุคคล ได้แก่ องค์กร บริษัท ห้างหุ้นส่วนต่างๆ ซึ่งนอกจากจะเป็นลูกค้า

ผู้เอาประกันรถยนต์แล้ว ยังเป็นลูกค้ากลุ่มเป้าหมายใหญ่ในการทำประกันอัคคีภัย ประกันภัยเบ็ดเตล็ด
และการประกันภัยทางทะเล ที่ผ่านมาบริษัทฯ
ได้มีโอกาสให้บริการการประกันวินาศภัยทุกประเภทแก่ลูกค้ากลุ่มนี้ ซึ่งมีความต้องการบริการที่ดี
รวดเร็ว และได้รับการติดตามดูแลรับผิดชอบเป็นอย่างดี รวมทั้งชื่อเสียง ความเป็นที่น่าเชื่อถือ
ตลอดจนฐานะเงินกองทุนที่แข็งแรง ก็เป็นปัจจัยหลักที่ลูกค้ากลุ่มนี้พิจารณา

(3) กลุ่มลูกค้าประจำ

กลุ่มลูกค้าประจำ ได้แก่ องค์กรหรือบริษัทฯ ที่มีความเชื่อมั่นและไว้ใจในการให้บริการ
และการจ่ายค่าสินไหมทดแทนของบริษัทฯ จึงได้ใช้บริการของบริษัทฯ
ด้านการประกันภัยมาเป็นระยะเวลานาน
ลูกค้ากลุ่มนี้ยังเป็นตลาดใหญ่ที่จะรองรับการขยายตัวของการประกันภัยของบริษัทฯ

  ------------------------------- ---------------------------------------
  ประเภทผู้เอาประกัน                 ร้อยละของผู้เอาประกันทั้งหมด

  กลุ่มลูกค้าทั่วไป                     20

  กลุ่มนิติบุคคล                       42

  กลุ่มลูกค้าประจำ                    38

  รวม                             100
  ------------------------------- ---------------------------------------

อนึ่ง ในระยะ 3 ปีที่ผ่านมา บริษัทฯ ไม่มีการขายให้แก่ลูกค้ารายใหญ่ที่ได้เอาประกันภัยไว้กับบริษัทฯ
เกินกว่าร้อยละ 10 ขึ้นไปของเบี้ยประกันรับรวมทั้งหมด

3.2.3 ช่องทางการจำหน่าย

การจำหน่ายและช่องทางการจำหน่าย อาจแบ่งแยกออกได้เป็น 3 ทาง คือ

(1) การขายผ่านตัวแทนหรือนายหน้า

บริษัทฯ ดำเนินการขายผ่านตัวแทนหรือนายหน้า
โดยคัดเลือกจากบุคคลที่มีความเหมาะสมและมีความรับผิดชอบสูง
นอกจากนี้ยังมีโครงการที่จะสร้างตัวแทนใหม่ขึ้นมา โดยทำการฝึกอบรมให้มีความรู้ ความสามารถ
ยอดขายที่ดำเนินการผ่านช่องทางนี้มีอัตราส่วนประมาณร้อยละ 93 ของเบี้ยประกันทั้งสิ้น

(2) การขายตรง

บริษัทฯ ได้จัดตั้งทีมงานเจาะตลาดเฉพาะกลุ่มลูกค้าเป้าหมาย
ยอดขายที่ดำเนินการผ่านช่องทางนี้มีอัตราส่วนประมาณร้อยละ 5 ของเบี้ยประกันทั้งสิ้น

(3) การรับประกันภัยต่อ

บริษัทฯ ได้ดำเนินการรับประกันภัยต่อจากบริษัทประกันภัยรายอื่น เพื่อเสริมรายได้จากการประกันภัย โดยมีจำนวนประมาณร้อยละ 2 ของเบี้ยประกันทั้งสิ้น

3.2.4 สภาพการแข่งขัน คู่แข่ง แนวโน้มอุตสาหกรรม และการแข่งขันในอนาคต

ณ วันที่ 30 กันยายน 2544 บริษัทที่ประกอบธุรกิจประกันวินาศภัยในประเทศไทยมีจำนวนทั้งสิ้น 77
บริษัท แบ่งเป็นกลุ่มบริษัทประกันวินาศภัยไทยจำนวน 66 บริษัท สาขาบริษัทต่างประเทศ 5 บริษัท
และกลุ่มบริษัทประกันสุขภาพอีก 6 บริษัท บริษัทฯ ได้รับเบี้ยประกันรับโดยตรงตั้งแต่ 1 มกราคม
2544 ถึง 30 กันยายน 2544 จำนวน 524.03 ล้านบาท มีส่วนแบ่งการตลาดเท่ากับร้อยละ 1.34
ของเบี้ยประกันรับโดยตรงในช่วงเดียวกันของตลาดประกันภัยซึ่งมีจำนวนทั้งสิ้น 39,119.59
ล้านบาท หากพิจารณาเฉพาะการรับประกันภัยรับโดยตรงจากแผนกรถยนต์
ได้รับจำนวนเบี้ยประกันภัยรับโดยตรงจำนวน 408.06 ล้านบาท คิดเป็นร้อยละ 1.72
ของตลาดประกันภัยรถยนต์ทั้งประเทศ ซึ่งมีจำนวน 23,770.80 ล้านบาท

เบี้ยประกันภัยรับโดยตรงของบริษัทประกันวินาศภัยทุกบริษัทตั้งแต่ 1 มกราคม 2544 ถึง 30
กันยายน 2544 มีจำนวนมากกว่าช่วงเดียวกันของปี 2543 คิดเป็นร้อยละ 8.39
โดยเบี้ยประกันภัยรับโดยตรงของการประกันอัคคีภัย ภัยทางทะเลและขนส่ง รถยนต์
และเบ็ดเตล็ดขยายตัวร้อยละ – 0.85, 4.45, 7.33 และ 22.67 ตามลำดับ
เป็นการเติบโตตามภาวะเศรษฐกิจไทยที่ขยายตัวในปี 2544 ประมาณร้อยละ 1.5

ในส่วนของกิจการลงทุนนั้นบริษัทประกันวินาศภัยทุกบริษัทมีรายได้สุทธิจากการลงทุนตั้งแต่ 1 มกราคม
2544 ถึง 30 กันยายน 2544 จำนวน 1,733.61 ล้านบาท ลดลงจากช่วงเวลาเดียวกันของปี
2543 ร้อยละ 3.14 เหตุผลสำคัญเนื่องจากดอกเบี้ยเงินฝากมีอัตราที่ต่ำลง
เพราะว่าสภาพคล่องทางการเงินของระบบเศษฐกิจยังมีระดับที่สูงมาก

สำหรับแนวโน้มในปี 2545 คาดว่าเศรษฐกิจโลกจะฟื้นตัวขึ้นมาเป็นผลดีต่อเศรษฐกิจไทย
นอกจากนี้การใช้จ่ายเงินของภาครัฐภายใต้งบประมาณปี 2545
ก็น่าจะกระตุ้นเศรษฐกิจไทยให้ขยายตัวในปี 2545 ประมาณร้อยละ 2.5
โดยมีเงินเฟ้อประมาณร้อยละ 2.0

เมื่อพิจารณาจากประมาณการอัตราความเจริญเติบโตทางเศรษฐกิจของไทยในปี 2545 แล้ว
คาดว่าเบี้ยประกันภัยรับโดยตรงของบริษัทประกันภัยทุกบริษัทจะขยายตัวในอัตราที่ไล่เรี่ยกับปีที่ผ่านมา
นอกจากนี้สภาพคล่องทางการเงินจะยังคงอยู่ในระดับที่สูง ดังนั้นรายได้จากการลงทุนในปี 2545
น่าจะยังอยู่ในระดับที่ต่ำ และมีจำนวนไม่แตกต่างจากปี 2544 มากนัก

สำหรับแนวโน้มในการประกอบธุรกิจของบริษัทประกันภัยในอนาคตอันใกล้นี้
กล่าวได้ว่าจะมีการแข่งขันที่รุนแรงขึ้น
ในขณะที่กระทรวงพาณิชย์เองก็ได้ประกาศลดเบี้ยประกันภัยบางประเภทให้มีอัตราต่ำลง เช่น
เบี้ยประกันภัยรถยนต์ภาคบังคับ เป็นต้น การก่อวินาศกรรมที่เกิดขึ้นในประเทศสหรัฐอเมริกาในปี
2544 ก็จะมีส่วนสร้างความยากลำบากมากขึ้น
เพราะว่าบริษัทรับประกันภัยต่อจะกำหนดเงื่อนไขในสัญญาการประกันภัยต่อที่รัดกุมขึ้น
ทั้งมีแนวโน้มที่จะเพิ่มอัตราเบี้ยประกันภัยต่อสูงขึ้น

การเปลี่ยนแปลงต่างๆที่เกิดขึ้นอย่างรวดเร็วจะผลักดันให้บริษัทประกันวินาศภัย
มีความจำเป็นต้องขยายตลาดออกไปด้วยความระมัดระวัง คัดเลือกภัยให้ได้งานที่มีคุณภาพ
ควบคุมต้นทุน ยกระดับคุณภาพของบริการในเรื่องรับประกันภัยและการจ่ายสินไหมทดแทน
และนำเอาเทคโนโลยีมาใช้เสริมสร้างความสามารถในการแข่งขันอย่างหลีกเลี่ยงไม่ได้

3.3 การจัดหาผลิตภัณฑ์หรือบริการ

บริษัทฯ มีนโยบายเกี่ยวกับแหล่งที่มาของเงินทุน และสภาพคล่อง ประกอบธุรกิจประกันภัย ดังนี้

3.3.1 แหล่งที่มาของเงินทุน

  บริษัทฯ เห็นว่าเงินกองทุนในระดับที่สูงจะทำให้บริษัทฯ มีความแข็งแกร่งทางการเงิน
  มีความสามารถในการให้บริการในเรื่องค่าสินไหมทดแทน
  และจะยืนหยัดอยู่ได้ในเวลาที่ภาวะเศรษฐกิจมีความผันผวน
  สำหรับการกู้ยืมเงินจากแหล่งเงินทุนภายนอกบริษัทฯ ก็ทำในระดับที่ไม่สูงนัก (ทั้งนี้
  มีรายละเอียดอยู่ในหัวข้อคำอธิบายและวิเคราะห์ฐานะการเงินและผลการดำเนินงาน)

  3.3.2 เงินลงทุนและลูกหนี้

  บริษัทฯ นำเอาเงินที่มีอยู่ไปลงทุนในตราสารทางการเงิน ทั้งนี้รวมถึงการให้กู้เงิน
  เพื่อให้ได้รับผลตอบแทนในระดับที่เหมาะสมกับความเสี่ยงที่เกิดจากการลงทุน

ตราสารทางการเงินที่บริษัทฯ ลงทุนส่วนใหญ่จะเป็นพันธบัตรรัฐบาล เงินฝากในธนาคารพาณิชย์
ตั๋วเงินที่สถาบันการเงินอาวัล ทั้งนี้รวมถึงหลักทรัพย์อื่น ๆ ซึ่งส่วนใหญ่เป็นกองทุนประเภทต่าง ๆ
โดยเลือกที่จะลงทุนในหลักทรัพย์ที่มีพื้นฐานดีเป็นสำคัญ

  ในส่วนของการให้กู้ยืมนั้น ปัจจุบันบริษัทฯไม่มีนโยบายที่จะขยายการให้สินเชื่อ
  เว้นแต่ในกรณีที่มีความเหมาะสมอย่างชัดเจน
  (มีรายละเอียดอยู่ในหัวข้อคำอธิบายและวิเคราะห์ฐานะการเงินและผลการดำเนินงาน)

3.3.3 ความสามารถในการดำรงกองทุนและสภาพคล่อง

  มีคำอธิบายอยู่ในหัวข้อคำอธิบายและวิเคราะห์ฐานะการเงินและผลการดำเนินงาน